Φρικτό τέλος είχε ένας σκύλος, τον οποίο εγκατέλειψε κλειδωμένο στο αυτοκίνητο ο ιδιοκτήτης του, με αποτέλεσμα να πεθάνει αβοήθητος λόγω ζέστης.

Το περιστατικό συνέβη στον Βόλο, συγκεκριμένα σε παράδρομο της ΠΑΘΕ Αλμυρού, στο ύψος του Σταθμού Εξυπηρέτησης Αυτοκινητιστών.

Σύμφωνα με τοπικά μέσα ενημέρωσης, το αυτοκίνητο ήταν παρκαρισμένο στον παράδρομο και εντοπίστηκε από περαστικούς με τον σκύλο κλειδωμένο μέσα, σε υψηλές μάλιστα θερμοκρασίες, χωρίς κανείς να ξέρει πόσες ημέρες ήταν σε εκείνη τη θέση.

Οι περαστικοί ειδοποίησαν την Αστυνομία και την Πυροσβεστική, που διέρρηξαν το αυτοκίνητο και προσπάθησαν να δώσουν νερό στο ζώο αλλά εκείνο δεν είχε τις αισθήσεις του. Αμέσως μετέφεραν τον σκύλο σε κτηνίατρο όπου διαπιστώθηκε πως ήταν νεκρός.

Ο 47χρονος Έλληνας ιδιοκτήτης του αυτοκινήτου, προφανώς και του σκύλου, αναζητείται για να συλληφθεί για παράβαση των ειδικών ποινικών νόμων, στους οποίους περιλαμβάνεται και η νομοθεσία περί ζώων. Από την μέχρι στιγμής έρευνα για τον εντοπισμό του έχει διπαιστωθεί πως δεν διαμένει στον Αλμυρό.

Με πληροφορίες από magnesianews.gr και e-thessalia.gr